b'\n_START_ARTICLE_\nOsli\xc4\x8d\n_START_SECTION_\nOpis\n_START_PARAGRAPH_\nOsli\xc4\x8d ima vretenasto telo z veliko glavo in velikimi usti, v katerih je veliko ostrih, za\xc5\xa1iljenih in navznoter obrnjenih zob, ki nakazujejo plenilsko ribo. Samci so nekoliko vitkej\xc5\xa1i in dalj\xc5\xa1i od samic. Telo osli\xc4\x8dev je prekrito z ne\xc5\xbenimi luskami. Barva telesa variira in je odvisna od okolja, v katerem riba \xc5\xbeivi in od globine, na kateri se zadr\xc5\xbeuje. Barve hrbta so lahko od svietlo modre do sive z zlatim pridihom. Po bokih se barva preliva v srebrno, trebuh pa je lahko skoraj povsem bel. Notranjost ust je \xc4\x8drna. Takoj po smrti za\xc4\x8dne osli\xc4\x8d spreminjati barvo v sivo, po dalj\xc5\xa1em \xc4\x8dasu pa postane povsem bled._NEWLINE_Najve\xc4\x8dja zabele\xc5\xbeena dol\xc5\xbeina osli\xc4\x8da je 140 cm, najve\xc4\x8dja te\xc5\xbea pa 15 kg. Osli\xc4\x8d se hrani predvsem z manj\xc5\xa1imi ribjimi vrstami, pa tudi z glavono\xc5\xbeci in raki. Do\xc4\x8daka lahko starost do 20 let, spolno pa dozori v petem letu \xc5\xbeivljenja.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nOsli\xc4\x8d \xc5\xbeivi na globinah med 30 in 1075 m, \xc4\x8deprav je najpogostej\xc5\xa1i na globinah med 70 in 370 m. Raz\xc5\xa1irjen je v Atlantiku od Islandije in Norve\xc5\xa1ke do obal Mavretanije ter po celem Sredozemskem morju, vklju\xc4\x8dno z Jadranom._NEWLINE_Meso osli\xc4\x8da je belo, so\xc4\x8dno in okusno. Gospodarsko je pomembna riba, ki se prodaja cela, filirana ali filirana in panirana. Poleg cvrtja je najpogostej\xc5\xa1i na\xc4\x8din priprave osli\xc4\x8da pe\xc4\x8denje na \xc5\xbearu in kuhanje.'